A cikk emailben történő elküldéséhez kattintson ide , vagy másolja le és küldje el ezt a linket:

„Ha Marine Le Pen győz, vége az EU-nak”

Romano Prodi szerint Donald Trump kívülről, Marine Le Pen belülről támadja Európát.

Romano Prodi a SkyTg24 olasz hírtelevíziónak adott interjút. Prodi – aki kétszer is betöltötte az olasz miniszterelnöki tisztséget, illetve 1999 és 2004 közötti volt az Európai Bizottság elnöke – azt hangoztatta, hogy „Európa kettős támadással áll szemben”. „Donald Trump kívülről, Marine Le Pen belülről támadja” – fogalmazott Romano Prodi, aki szerint éppen a „Trump-hatás” kényszerítheti végre reakcióra az európaiakat.

Az olasz politikus a megoldást az Angela Merkel német kancellár által is felvetett kétsebességes Európában látja. Szavai szerint „mivel az EU-ban nem tudunk mindannyian együtt haladni ( ), mivel így az eltűnést kockáztatjuk, bizonyos dolgokat együtt kell csinálni, például tíz tagállam közösen alkot európai hadsereget, mások közös szociális politikát, azzal a feltétellel, hogy nyitva hagyjuk az ajtót más országok előtt is”. Úgy vélte, hogy a kétsebesség nem egy első- és másodosztályú Európát, hanem az európai cselekvőképesség megerősítését jelenti.

Hangsúlyozta: a római kormánynak jól fel kell készülnie a Római Szerződés évfordulóján az olasz fővárosban tartandó márciusi csúcstalálkozóra.